Antazavės kapinių koplyčia

Antazavės kapinių koplyčia, taip pat Boleslovo Kontrimo koplyčia-mauzoliejus – laidojimo koplyčia, stovinti Zarasų rajone, Antazavės kaime, vietos kapinėse, 0,2 km į pietvakarius nuo kelio . Patenka į Antazavės Dievo Apvaizdos parapijos teritoriją.Antazavės Dievo Apvaizdos parapija paneveziovyskupija.lt Kapinėse netoli koplyčios yra Antazavės dvarininkų kapai.

Kaip vertingas vietinės reikšmės architektūros ir sakralinis paminklas, 2018 m. kapinių koplyčia buvo įrašyta į Kultūros vertybių registrą. Koplyčia pastatyta 1877 m.

 Istorija 

Koplyčia su laidojimo rūsiu Antazavės kaimo kapinėse 1877 m. pastatyta Boleslovo Kontrimo (?–1910) iniciatyva. Buvo pavadinta šv. Antano vardu. B. Kontrimas buvo kilęs iš gretimo Šniukštų kaimo. Jam teko tarnauti carinės Rusijos miškų valdymo vyriausioje tarnyboje, vėliau jis grįžo į gimtinę Šniukštus. Koplyčios rūsyje po mirties 1910 m. buvo palaidotas jos statytojas B. Kontrimas. Vėliau koplyčioje palaidoti kiti B. Kontrimo artimieji: jo motina, įdukra Elžbieta Kontrimaitė-Pupeikienė (mirė 1945 m.), jos vyras Vincas Pupeikis (mirė 1944 m).

Per Pirmąjį pasaulinį karą Antazavės bažnyčia buvo užimta ir naudojama vokiečių kariuomenės reikmėms – joje įkurdinta ligoninė. 1914-1918 m. pamaldos vykdavo ne bažnyčioje, o kapinių koplyčioje. Po  Antrojo pasaulinio karo koplyčia buvo išplėšta ir išvogta. Ieškant patekimo į laidojimo rūsį, buvo išlaužtos durys ir grindys. Amžininkų prisiminimai prieštaringi: neva vagys įėjimą radę ir išplėšę mirusiųjų karstus, pasak kitų, – įėjimo neradę. 

Sovietmečiu koplyčia buvo uždaryta. Iš jos į Dievo Apvaizdos bažnyčią buvo perkelta dalis vertingų paveikslų, skulptūrų, vargonėliai, kryžius ir kiti liturginiai reikmenys. Altoriuje paliktas šv. Antano paveikslas, kuris vėliau buvo pavogtas. 1989 m. koplyčia restauruota.

 Architektūra 

Koplyčia romantizmo stilistikos. Pastatas kompaktiškas, stačiakampio plano, vieno aukšto, su pastoge. Sienos sumūrytos iš skaldytų lauko akmenų, surištų dekoratyviu smulkios skaldos užpildu. Koplyčia vienanavė, su įėjimu iš rytų pusės. Stogas dvišlaitis, uždengtas skardos lakštais su užlankais.
Virš stogo rytų pusėje iškilęs keturkampis bokštelis, užbaigtas keturšlaitės formos piramidės stogeliu. Pastato kampuose įrengti tinkuoto plytų mūro dvišlaičiai bokšteliai su reljefiniu dekoru. Priekinį fasadą puošia tinkuotas frontonas su apvaliu skaidytu langeliu. Įėjimo durys dvivėrės, su skaidytu viršlangiu. Durų, šoninių langų, priekinio fasado nišų angos su puslankėmis sąramomis. Koplyčios viduje įrengtas medinis cilindrinis skliautas, medinių lentų grindys.

 Šaltiniai 

 Nuorodos 

 Zarasų rajono sakralas 
 Antazavės kaimo senųjų kapinių Boleslovo Kontrimo koplyčia facebook.com
 Pažink Antazavę. Žymiausi Antazavės lankytini objektai visitzarasai.lt

Kategorija:Zarasų rajono koplyčios
Kategorija:Antazavė